[pic] | EUROOPAN YHTEISÖJEN KOMISSIO |

Bryssel 22.7.2009

KOM(2009) 381 lopullinen

Ehdotus:

NEUVOSTON PÄÄTÖS,

Euroopan yhteisöjen ja niiden jäsenvaltioiden sekä Ukrainan välisen kumppanuuden vahvistamisesta tehdyllä kumppanuus- ja yhteistyösopimuksella perustetussa yhteistyöneuvostossa vahvistettavasta Euroopan yhteisöjen ja niiden jäsenvaltioiden kannasta EU–Ukraina-assosiaatio-ohjelman täytäntöönpanoa koskevan suosituksen hyväksymiseen ja sekakomitean perustamista koskevan päätöksen tekemiseen

PERUSTELUT

Euroopan naapuruuspolitiikka (ENP) on tarjonnut viime vuosina EU:lle ja sen kumppaneille mahdollisuuden yhteistyön syventämiseen ja sen tehokkaampaan kohdentamiseen, jotta se vastaisi paremmin kumppaneiden tarpeita ja uudistustavoitteita. Yhteistyö Ukrainan kanssa on lisääntynyt siinä määrin, että sen ja EU:n välisten suhteiden syventäminen on nyt täysin perusteltua.

Ukrainan ja EU:n sopimussuhteet saivat alkunsa vuonna 1994, jolloin osapuolet allekirjoittivat kahdenvälisen kumppanuus- ja yhteistyösopimuksensa. Sopimus tuli voimaan vuonna 1998. ENP:n käynnistämisen myötä EU ja Ukraina päättivät kehittää suhteitaan EU–Ukraina-toimintasuunnitelmalla, joka hyväksyttiin helmikuussa 2005. Sen täytäntöönpanoa on valvottu sekä yhteisin toimin että Euroopan komission vuotuisten seurantakertomusten avulla.

Maaliskuussa 2007 EU ja Ukraina aloittivat neuvottelut uudesta sopimuksesta, assosiaatiosopimuksesta, jolla korvattaisiin vuoden 1998 kumppanuus- ja yhteistyösopimus ja laajennettaisiin osapuolten yhteistyötä entisestään. Ukrainan liityttyä Maailman kauppajärjestöön neuvottelut ulotettiin koskemaan myös pitkälle menevän ja laaja-alaisen vapaakauppa-alueen perustamista EU:n kanssa. Assosiaatiosopimusta koskevat neuvottelut ovat yhä käynnissä ja sopimuksen ratifiointi vienee lisäksi joitakin vuosia, joten kestää vielä pitkään ennen kuin sopimus kokonaisuudessaan voi tulla voimaan.

Neuvosto korosti helmikuussa 2008 tekemissään päätelmissä toimintasuunnitelmien keskeistä roolia kumppaneiden lähentämisessä EU:hun. Toimintasuunnitelmat antavat operatiivista sisältöä EU:n ja sen kumppaneiden sopimussuhteisiin, ja niistä on tulossa myös tärkeitä viiteasiakirjoja muille avunantajille. Sitä mukaan kun suhteet syvenevät, tavoitteita saavutetaan ja uusista tavoitteista sovitaan, tarvitaan myös uusia välineitä. Edellytyksenä ovat voimassa olevan toimintasuunnitelman riittävä täytäntöönpano, selvä edistyminen täytäntöönpanossa ja se, että yhteisistä arvoista ja eduista on näyttöä. Syyskuussa 2008 järjestetyssä EU:n ja Ukrainan huippukokouksessa pantiin tyytyväisenä merkille se, että Euroopan unionin ja Ukrainan kumppanuudessa on edistytty merkittävästi kaikilla yhteisen edun mukaisilla aloilla sen jälkeen, kun EU–Ukraina-toimintasuunnitelma hyväksyttiin vuonna 2005.

Tämän perusteella ja ottaen huomioon assosiaatiosopimusneuvottelujen merkittävän edistymisen huippukokouksessa esitettiin, että olisi kehitettävä uusi käytännöllinen väline, jolla korvattaisiin EU–Ukraina-toimintasuunnitelma.

Tätä välinettä, assosiaatio-ohjelmaa, koskevat neuvottelut käynnistettiin joulukuussa 2008. Sillä on tarkoitus korvata nykyinen toimintasuunnitelma ja valmistella ja helpottaa uuden EU:n ja Ukrainan välisen assosiaatiosopimuksen nopeaa täytäntöönpanoa, kunhan sopimus on tullut voimaan.

Toimintasuunnitelman täytäntöönpanosta saaduista kokemuksista voidaan päätellä, että tarkoituksenmukaista olisi laatia asiakirja, joka on mukautettu tarkemmin kumppanimaan tavoitteisiin ja valmiuksiin samalla, kun se edistää toteuttamiskelpoisia toimia, joilla kumppanimaan lainsäädäntöä ja standardeja voidaan sovittaa yhteen EU:n kanssa. Toimintasuunnitelmien tärkeimmät piirteet eli niiden tarkkuus, määräaikasidonnaisuus ja toimintasuuntautuneisuus on säilytettävä ja niitä on parannettava.

Assosiaatio-ohjelma hyväksytään saman menettelyn mukaisesti kuin ENP-toimintasuunnitelmat ja erityisesti EU–Ukraina-toimintasuunnitelma (tämä menettely vahvistettiin neuvoston 14. kesäkuuta 2004 antamissa päätelmissä) eli se hyväksytään ensin neuvostossa ja sen jälkeen asianomaisessa yhteistyöneuvostossa. Tämän vuoksi komissio esittää ohessa ehdotuksen neuvoston päätökseksi EU–Ukraina-yhteistyöneuvostossa vahvistettavasta Euroopan yhteisöjen ja niiden jäsenvaltioiden kannasta, joka koskee assosiaatio-ohjelman täytäntöönpanoa koskevan suosituksen hyväksymistä. Suositus on tämän päätöksen liitteenä.

Lisäksi tarvitaan komitea, joka tarkastelee assosiaatio-ohjelman täytäntöönpanon edistymistä ja määrittelee ohjelman tulevat painopisteet ja siihen mahdollisesti tarvittavat mukautukset. Euroopan komissio ehdottaa, että EU–Ukraina-yhteistyöneuvosto perustaa tällaisen korkeiden virkamiesten tasolla työskentelevän sekakomitean odotettaessa lopullisten järjestelyjen vahvistamista EU:n ja Ukrainan assosiaatiosopimuksen yhteydessä.

Euroopan komissio pyytää tämän vuoksi neuvostoa hyväksymään oheisen ehdotuksen neuvoston päätökseksi.

Ehdotus:

NEUVOSTON PÄÄTÖS,

Euroopan yhteisöjen ja niiden jäsenvaltioiden sekä Ukrainan välisen kumppanuuden vahvistamisesta tehdyllä kumppanuus- ja yhteistyösopimuksella perustetussa yhteistyöneuvostossa vahvistettavasta Euroopan yhteisöjen ja niiden jäsenvaltioiden kannasta EU–Ukraina-assosiaatio-ohjelman täytäntöönpanoa koskevan suosituksen hyväksymiseen ja sekakomitean perustamista koskevan päätöksen tekemiseen

EUROOPAN UNIONIN NEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Ukrainan välisen kumppanuus- ja yhteistyösopimuksen tekemisestä 26 päivänä tammikuuta 1998 tehdyn neuvoston ja komission päätöksen 98/149/EY, EHTY, Euratom 1 artiklan,

ottaa huomioon komission ehdotuksen[1],

sekä katsoo seuraavaa:

1. Euroopan yhteisöjen ja niiden jäsenvaltioiden sekä Ukrainan välisen kumppanuuden vahvistamisesta tehty kumppanuus- ja yhteistyösopimus allekirjoitettiin 14 päivänä kesäkuuta 1994, ja se tuli voimaan 1 päivänä maaliskuuta 1998.

2. Euroopan yhteisöt ja niiden jäsenvaltiot neuvottelevat parhaillaan assosiaatiosopimuksesta Ukrainan kanssa.

3. Osapuolet aikovat panna täytäntöön EU–Ukraina-assosiaatio-ohjelman, jolla on tarkoitus korvata nykyinen EU–Ukraina-toimintasuunnitelma ja valmistella ja helpottaa uuden EU:n ja Ukrainan välisen assosiaatiosopimuksen nopeaa täytäntöönpanoa sopimalla sopimuksen tavoitteita edistävistä käytännön toimenpiteistä.

4. Assosiaatio-ohjelman täytäntöönpanon edistymistä tarkastelemaan ja ohjelman tulevia painopisteitä ja siihen mahdollisesti tarvittavia mukautuksia määrittelemään tarvitaan komitea. Tämä sekakomitea toimisi korkeiden virkamiesten tasolla, ja EU–Ukraina-yhteistyöneuvoston olisi perustettava se,

ON PÄÄTTÄNYT SEURAAVAA:

Ainoa artikla

Euroopan yhteisöjen ja niiden jäsenvaltioiden sekä Ukrainan välisen kumppanuuden vahvistamisesta tehdyllä kumppanuus- ja yhteistyösopimuksella perustetussa yhteistyöneuvostossa vahvistettava EU–Ukraina-assosiaatio-ohjelman täytäntöönpanoa koskeva Euroopan yhteisöjen ja niiden jäsenvaltioiden kanta perustuu tämän päätöksen liitteenä olevaan luonnokseen yhteistyöneuvoston suositukseksi. Yhteistyöneuvosto tekee tarvittaessa myöhemmin muutoksia assosiaatio-ohjelman toimenpideosiin yhteistyössä yhteisön ja sen jäsenvaltioiden kanssa.

Tehty Brysselissä 22.7.2009.

Neuvoston puolesta

Puheenjohtaja

LIITE 1 Luonnos: Suositus EU–Ukraina-assosiaatio-ohjelman täytäntöönpanosta

EU–Ukraina-yhteistyöneuvosto, joka

ottaa huomioon Euroopan yhteisöjen ja niiden jäsenvaltioiden sekä Ukrainan välisen kumppanuuden vahvistamisesta tehdyn kumppanuus- ja yhteistyösopimuksen, jäljempänä ’kumppanuus- ja yhteistyösopimus’, ja erityisesti sen 85 artiklan,

sekä katsoo seuraavaa:

5. Kumppanuus- ja yhteistyösopimuksen 85 artiklassa yhteistyöneuvostolle annetaan valtuudet antaa asianmukaisia suosituksia molempien osapuolten yhteisellä sopimuksella.

6. Kumppanuus- ja yhteistyösopimuksen 102 artiklan mukaan osapuolet toteuttavat kaikki yleistoimenpiteet tai erityistoimenpiteet, jotka ovat tarpeen sopimuksesta johtuvien velvoitteiden täyttämiseksi, ja huolehtivat siitä, että sopimuksen tavoitteet saavutetaan.

7. Kumppanuus- ja yhteistyösopimuksen osapuolet neuvottelevat parhaillaan assosiaatiosopimuksesta, jossa olisi määräykset myös pitkälle menevästä ja laaja-alaisesta vapaakauppa-alueesta.

8. Kumppanuus- ja yhteistyösopimuksen osapuolet ovat sopineet EU–Ukraina-assosiaatio-ohjelman tekstistä.

9. EU–Ukraina-assosiaatio-ohjelmalla korvataan voimassa oleva EU–Ukraina-toimintasuunnitelma ja valmistellaan ja helpotetaan uuden EU:n ja Ukrainan välisen assosiaatiosopimuksen nopeaa voimaantuloa, sillä siinä on yhteisymmärryksessä määritetty sopimuksen valmistelua ja täytäntöönpanoa ohjaavat käytännön toimenpiteet.

10. Assosiaatio-ohjelman on tarkoitus toisaalta määrittää käytännön vaiheet assosiaatiosopimuksen valmistelua varten ja toisaalta luoda laajempi kehys Euroopan unionin ja Ukrainan poliittista assosiaatiota ja syvempää taloudellista yhdentymistä koskevan yleistavoitteen saavuttamiselle.

11. Assosiaatio-ohjelma on toimenpideasiakirja, jota tarkistetaan tarvittaessa sen 3.9 jaksossa tarkoitettujen, täytäntöönpanon edistymistä koskevien tarkastelujen perusteella ja sen yleisten tavoitteiden edistämiseksi,

ON ANTANUT TÄMÄN SUOSITUKSEN:

Ainoa artikla

Yhteistyöneuvosto suosittaa, että osapuolet panevat täytäntöön liitteenä olevan EU–Ukraina-assosiaatio-ohjelman siltä osin kuin täytäntöönpano tähtää uuden EU–Ukraina-assosiaatiosopimuksen valmisteluun ja täytäntöönpanoon.

Tehty [...].

Yhteistyöneuvoston puolesta

Puheenjohtaja

LIITE 2 Luonnos: Päätös sekakomitean perustamisesta

EU–Ukraina-yhteistyöneuvosto, joka

ottaa huomioon Euroopan yhteisöjen ja niiden jäsenvaltioiden sekä Ukrainan välisen kumppanuuden vahvistamisesta tehdyn kumppanuus- ja yhteistyösopimuksen, jäljempänä ’kumppanuus- ja yhteistyösopimus’, ja erityisesti sen 88 artiklan,

sekä katsoo seuraavaa:

12. Kumppanuus- ja yhteistyösopimuksen 88 artikla antaa yhteistyöneuvostolle valtuudet perustaa sellaisia erityisiä komiteoita tai elimiä, jotka voivat avustaa sitä sen tehtävien toteuttamisessa, ja määrittää näiden komiteoiden ja elinten kokoonpano, tehtävät ja työskentelytavat.

13. Kumppanuus- ja yhteistyösopimuksen osapuolet neuvottelevat parhaillaan assosiaatiosopimuksesta, jossa olisi määräykset myös pitkälle menevästä ja laaja-alaisesta vapaakauppa-alueesta.

14. Kumppanuus- ja yhteistyösopimuksen osapuolet ovat sopineet EU–Ukraina-assosiaatio-ohjelman tekstistä.

15. Assosiaatio-ohjelman täytäntöönpanon edistymistä tarkastelemaan ja ohjelman tulevia painopisteitä ja siihen mahdollisesti tarvittavia mukautuksia määrittelemään tarvitaan komitea. Tämä sekakomitea toimii korkeiden virkamiesten tasolla,

ON PÄÄTTÄNYT SEURAAVAA:

Ainoa artikla

Yhteistyöneuvosto perustaa korkeiden virkamiesten tasolla toimivan sekakomitean. Tämä sekakomitea tarkastelee assosiaatio-ohjelman täytäntöönpanon edistymistä ja määrittelee ohjelman tulevat painopisteet ja siihen mahdollisesti tarvittavat mukautukset.

Sekakomitea kokoontuu säännöllisesti ja vähintään kerran vuodessa.

Tehty [...].

Yhteistyöneuvoston puolesta

Puheenjohtaja

[1] EUVL …..